མདོ་སྔགས་རིག་གནས་དང་བཅས་པར་ཤིན་ཏུ་མཁས་པའི་ཅོ་ནེ་གྲགས་པ་བཤད་སྒྲུབ་ཅེས་པ་ནི།ནང་དམག་རུ་བཞི་དང་ཕྱི་དམག་རུ་བཞི་བཅུ་ཞེ་བརྒྱད་ལས་དམག་རུ་རེབ་ཚ་ཁག་བཞི་ཡི་ཡ་གྱལ།ཐུའུ་ཇུའི་ཡུལ་གྱི་བྱེ་བྲག་གཡོ་སའམ་རབ་སོ་ཞེས་པ་སྟེ།ད་ལྟའི་ཀན་ལྷོ་བོད་རིགས་རང་སྐྱོང་ཁུལ་ཅོ་ནེ་རྫོང་ཁྱ་དགེ་ཞང་རབ་སོ་སྡེ་བ་ཞེས་པའི་ཡུལ་དུ་ཡབ་གཟུངས་སྐྱབས་འབུམ་ཞེས་བྱ་བ་བོན་དང་གསང་སྔགས་རྙིང་མའི་ལུགས་འཛིན་པ་དང་།ཡུམ་སྐལ་བཟང་སྨན་ཞེས་བགྱི་བ་གཉིས་ཀྱི་སྲས་སུ་རབ་བྱུང་བཅུ་གཅིག་པའི་ཤིང་ཡོས་ཏེ་སྤྱི་ལོ༡༦༧༥ལོའི་ཟླ་བ་དང་པོའི་ཚེས་བརྒྱད་ཉིན་སྐུ་འཁྲུངས།དམ་པ་ཁོང་ཉིད་གཞོན་དུས་ནས་དད་པ་དང་ཤེས་རབ་ཆེ་བས་ཕ་མའི་ངག་ནས་ཐོས་པའི་ཁ་ཏོན་ཀྱི་རིགས་ཡོད་ཚད་ཆེད་དུ་མ་གཉེར་ཡང་བློར་ཟིན་པ་དང་།ཡི་གེ་ཡང་མ་བསླབས་པར་ཐར་ཐོར་ཤེས་པ་བྱུང་བར་གྲགས།དགུང་ལོ་དགུ་བ་ལ་ཅོ་ནེ་དགོན་ཆེན་ཏིང་འཛིན་དར་རྒྱས་གླིང་དུ་ཁྲི་ཆེན་མཁན་རིན་པོ་ཆེ་དགེ་འདུན་གྲགས་པའི་དྲུང་ནས་རབ་བྱུང་བསྒྲུབས།དེ་ནས་དགུང་ལོ་ཉེར་གཅིག་པའི་བར་ཀུན་རིག་ཚེ་དཔག་མེད་འཇིགས་བྱེད་སྨོན་ལམ་བསྟོད་ཚོགས་སོགས་དགོན་པའི་འདོན་ཆ་ཆོས་སྤྱོད་སྣ་ཚོགས་དང་།གསང་འདུས་མངོན་དཀྱིལ་དབང་ཆོག་སྐོར་དང་།སྨན་བླ་མཚན་བརྗོད་སོགས་ཐུགས་འཛིན་མཛད་ཅིང་ཆོ་ག་ཕྱག་ལེན་བྱང་བར་སྦྱངས།སྟག་རིས་དགེ་སློང་བྱ་བའི་སྨན་པ་མཁས་པ་ཞིག་གི་དྲུང་ནས་རྒྱུད་བཞི་གཙོར་བྱས་སྨན་དཔེ་མང་པོ་སྦྱངས་པ་གཟབ་ནན་མཛད་ཅིང་སྨན་བཅོས་ཀྱི་ལག་ལེན་ཡང་མང་དུ་མཛད་ནས་ཡུལ་གྱི་སྐྱེ་འགྲོའི་ནད་ཀྱི་སྡུག་བསྔལ་མང་པོ་དཀའ་ཚེགས་ལ་མ་འཛེམ་པར་སེལ་བར་བྱས་སོ།།